ጠቅላይ ሚኒስትር ኃይለማሪያም ደሳለኝ በቦሎሶ ሶሬ ቁጥር ሁለት ምርጫ ክልል ድምጽ ሰጡ
የኢህአዴግ ሊቀመንበርና የኢፊዲሪ ጠቅላይ ሚኒስትር ኃይለማሪያም ደሳለኝ በደቡብ ክልል በቦሎሶ ሶሬ ቁጥር ሁለት ምርጫ ክልል በጉኑኖ ዜሮ አንድ ምርጫ ጣቢያ ዛሬ ጠዋት ድምጽ ሰጡ። ለህዝብ ተወካዮች ምክር ቤት በደኢህዴን /ኢህአዴግ በእጩነት የቀረቡት ጠቅላይ ሚኒትር ኃይለማሪያም ደሳለኝ ድምፅ ከሰጡ በኃላ እንዳሉት ከማለዳው ጀምሮ መላ የአገሪቱ ሕዝብ በሰላማዊ ሁኔታ በነቂስ ወጥቶ ድምጹን መስጠቱ የዴሞክራሲ ስርአቱን መጎልበት ያሳያል። ” እኔም ምርጫ ክልሌ በመገኘት ድምጽ ሰጥቻለሁ ” ካሉ በኃላ ” እንደሚታየው ህዝቡ ረጅም ሰልፍ ይዞ ድምጽ ለመስጠት ያሳየው ሁኔታ እጅግ የሚያበረታታ ነው” ብለዋል። ምርጫው ሰላማዊ ዴሞክራሲያዊና በተረጋጋ ሁኔታ እየተካሄደ መሆኑን የገለጹት ጠቅላይ ሚኒስትር ሀይለማርያም ምርጫው የብዙዎች ህይወት መስዋእት የተከፈለበት በመሆኑ ደሞክራሲው እያበበ መሄዱን የሚያሳይ በመሆኑ ለህዝቡ ያላቸውን ከፍተኛ ምስጋና አቅርበዋል። በወላይታ ዞን 862 ምርጫ ጣቢያዎች መራጩ ከማለዳው 12 ሰአት ቀድሞ በመገኘት ተራውን ይዞ ሰላማዊና በተረጋጋ ሁኔታ ድምጹን በመስጠት ላይ መሆኑን የዞኑ ምርጫ አስተባባሪ አቶ መርእድ ሂዶቶ አረጋግጠዋል። በዞኑ እስከ ጠዋቱ ሁለት ሰአት ድምጽ ከሰጡት ከ79 ሺህ 65 መራጮች መካከል 38 ሺህ 522 ሴቶች መሆናቸውን ገልጸዋል። በሶዶ ዙሪያ ምርጫ ክልል ኦቶና ቁጥር አንድ ምርጫ ጣቢያ ማየት የተሳናቸው አቶ ማሞ አንጃ ድምጻቸውን በወኪላቸው አማካይነት መሰጠት መቻላቸውን ተናግረው በደሞክራሲ መብት በመጠቀም ይበልጥ ይሰራኛል ያልኩትን ፓርቲ መመረጥ ችያለሁ ብለዋል። እንደ ኢዜአ ዘገባ በወላይታ ዞን የ2007 ሀገራዊ ምርጫ ሰላማዊና በተረጋጋ ሁኔታ መራጩ ድምጹን በመስጠት ላይ መሆኑን ከየምርጫ ክልል አስተባባሪዎች፣ ከምርጫ አስጻሚዎች፣ከታዛቢዎችና ከፓርቲ ወኪሎች አስተያየትለመረዳት ተችሏል። በወላይታ ሶዶ ዩኒቨርስቲ በግብርና ኮሌጅ የድምጽ አሰጣጡ በተመሳሳይ ሁኔታ በመካሄድ ላይ ሲሆን በወላይታ አከባቢ የአየር ሁኔታው ዳመናማ ነበር ።